محمد عارف جمیل مبارکپوری

**محمد عارف جمیل مبارکپوری** (پیدائش: 10 مارچ 1971ء) ایک ہندوستانی دیوبندی عالم دین، عربی و اردو زبان کے ادیب، مقالہ نگار، کالم نگار، مصنف اور مترجم ہیں۔ نیز دار العلوم دیوبند کے فاضل و استاذِ عربی ادب اور عربی زبان کے مشہور رسالہ الداعی کے مدیر اعلیٰ ہیں۔

## ولادت و خاندانی پس منظر
محمد عارف جمیل مبارکپوری 10 مارچ 1971ء کو مبارکپور، ضلع اعظم گڑھ، بھارت میں پیدا ہوئے۔ ان کے والد جمیل احمد قاسمی مبارکپوری (1939ء - 2018ء) دار العلوم دیوبند کے فاضل، سید فخر الدین احمد مرادآبادی کے شاگردِ رشید اور اعجاز احمد اعظمی، ابو بکر غازی پوری اور نسیم احمد بارہ بنکوی جیسے علما کے استاذ تھے۔ ان کا سلسۂ نسب یوں ہے: محمد عارف بن جمیل احمد بن عبد الحئی بن خدا بخش بن عبد اللہ بن بھولن بن لعل محمد بن عبد اللطیف بن غلام محمد۔

## تعلیم و تربیت
مبارکپوری نے 1407ھ (مطابق 1987ء) کو جامعہ عربیہ احیاء العلوم، مبارکپور سے امتیازی نمبرات کے ساتھ عالمیت کی تکمیل کی، پھر 1409ھ بہ مطابق 1989ء کو دار العلوم دیوبند سے اول پوزیشن کے ساتھ سند فضیلت حاصل کی، 1410ھ (بہ مطابق 1990ء) میں وہیں سے تکمیلِ ادب عربی کیا۔ 1414-15ھ (بہ مطابق 1994-95ء) میں کلیۃ الشریعہ، جامعہ اسلامیہ، مدینہ منورہ سے شریعت اسلامی میں لائسنشیٹ () کی ڈگری حاصل کی، 1423-24ھ (بہ مطابق 2002-3ء) شاہ سعود یونیورسٹی، ریاض سے عربی زبان میں پوسٹ گریجویٹ ڈپلوما () کیا۔ 1416ھ (بہ مطابق 1995ء) میں انھیں امیرِ منطقۂ مدینہ (عبدالمجید بن عبدالعزیز آل سعود) کی جانب سے سرٹیفکیٹ آف ایکسی لینس اینڈ اکیڈمک ایکسیلنس () سے نوازا گیا۔

## تدریسی و عملی زندگی
دار العلوم دیوبند سے فراغت کے بعد 1411-12ھ (بہ مطابق 1991-92ء) وہیں پر معین مدرس منتخب ہوئے، 1417-18ھ (بہ مطابق 1996-97ء) میں پہلی بار دار العلوم دیوبند میں استاذ رہے۔ پبلک پراسیکیوشن ()، شارجہ، متحدہ عرب امارات میں 1998ء تک تقریباً ساڑھے تین سال مترجم کی حیثیت سے کام کیا۔ جامعہ عربیہ احیاء العلوم مبارکپور میں تقریباً پانچ سال حدیث و عربی ادب کے استاذ رہے۔ پھر دوبارہ بَہ حیثیت مدرس 1431ھ (بہ مطابق 2010ء) کو دار العلوم دیوبند میں تقرر ہوا اور 1441ھ (بہ مطابق 2020ء) کو درجۂ علیا میں ترقی ہوئی۔

## قلمی خدمات اور مدیر ماہنامہ الداعی
مبارکپوری عربی و اردو کے بہترین قلم کاروں اور نور عالم خلیل امینی کے عزیز شاگردوں میں سے ایک ہیں، عربی و اردو زبان کے البعث الاسلامی، الداعی، دار العلوم اور معارف اعظم گڑھ جیسے مشہور مجلات و رسائل میں ان کے مقالات و مضامین شائع ہوتے رہتے ہیں۔ 2010ء میں وہ دار العلوم دیوبند میں عربی زبان و ادب کے استاذ بنائے گئے اور جمادی الاولی 1435ھ مطابق جون 2014ء میں ان کے استاذِ عربی اور ماہنامہ الداعی کے سابق مدیر نور عالم خلیل امینی نے اپنے ضعف و کثرتِ مصروفیات کی بنا پر مبارکپوری کو دار العلوم دیوبند کی انتظامیہ کے اتفاق سے الداعی کے لیے اپنا معاون () بنایا اور اپنا کالم ”کلمۃ المحرر“ بھی انھیں کے سپرد کر دیا۔ مبارکپوری بَہ نام:  الداعی کے کالم: ”الفکر الاسلامي“ کے تحت شبیر احمد عثمانی کی ”تفسیر عثمانی“ کا قسط وار ترجمہ کر رہے ہیں۔ اسلامک فقہ اکیڈمی انڈیا کے زیر نگرانی موسوعہ فقہیہ، کویت (عربی) کے تقریباً چار ہزار صفحات کا اردو ترجمہ کر چکے ہیں۔ نور عالم خلیل امینی کے ایما پر سید محبوب رضوی کی کتاب *’’تاریخِ دار العلوم‘‘* کا عربی میں ترجمہ کر رہے ہیں۔ نور عالم خلیل امینی کی وفات کے بعد مجلس شوریٰ دار العلوم دیوبند نے انھیں ماہنامہ الداعی کا مدیر اعلیٰ () منتخب کیا اور وہ تا حال یہ خدمت انجام دے رہے ہیں۔

## تصانیف
مبارکپوری کی مطبوعہ و غیر مطبوعہ تصانیف اور اردو سے عربی یا عربی سے اردو ترجموں کے نام مندرجۂ ذیل ہیں:
;مطبوعہ تصانیف
* *المعتصر من آثار السنن و إعلاء السنن* (عربی)
* *بدیہیاتِ قرآن کریم* (اردو)
* *نوجوان: مسائل، مشکلات، تجزیہ اور حل* (عربی کتاب *”الشباب: مشكلات و حلول“* کا اردو ترجمہ)
* *موسوعة علماِ دیوبند* (عربی؛ چودھویں صدی کے علمائے دیوبند پر انسائیکلوپیڈیا)
* *لمحة عن الجامعة الاسلامية: دار العلوم/ديوبند* (عربی)
* *الجامعة الإسلامية: دار العلوم/ديوبند كما يراها الشخصيات السعودية* (عربی)
* *تسہیل المعتصر* (اردو)
* *زیب و زینت کے شرعی احکام*
;غیر مطبوعہ تصانیف
* *البدهيات في القرآن الكريم* (عربی)
* *الزينة في الاسلام* (عربی)
* *رفع اليدين بعد الدعاء بعد المكتوبة بين الإتباع و الإبتداع* (عربی)
* *شرح الوقایہ* (دراسة و تحقيق)
* *كشاف اصطلاحات الفنون* (محمد اعلی تھانوی کی کتاب کی تحقیق و تخریج)
* *الجمع بين الروايتين ل[[موطأ امام مالک|موطأ الإمام مالك]]*
;مطبوعہ ترجمے
* *[[موسوعہ فقہیہ، کویت]]* (اسلامک فقہ اکیڈمی کے زیر نگرانی ترجمہ کی جانے والی کتاب موسوعہ فقہیہ، کویت کے تقریباً چار ہزار صفحات کا عربی سے اردو میں ترجمہ)
* *صحابۂ کرام اسلام کی نظر میں* (نور عالم خلیل امینی کی عربی کتاب *”الصحابة في الإسلام“* کا اردو ترجمہ)
* *[[مسجد نبوی]] میں تراویح عہد بَہ عہد* (عطیہ محمد سالم کی عربی کتاب *”التراويح أكثر من ألف عام في مسجد النبي عليه الصلاة والسلام“* کا اردو ترجمہ)
* *الإمامة والخلافة* (عبد الشکور لکھنوی کی کتاب *”امامت و خلافت“* کا عربی ترجمہ)
* *الإمام محمد قاسم النانوتوي كما رأيته* (محمد یعقوب نانوتوی کی کتاب *”حالات طیب جناب مولوی محمد قاسم صاحب مرحوم“* کا عربی ترجمہ)
* *مراقی الفلاح* (شرنبلالی کی کتاب *”مراقي الفلاح“* کا اردو ترجمہ)
* *الفتنة الدجالية وملامحها البارزة وإشاراتها في سورة الكهف* (سید مناظر احسن گیلانی کی کتاب *”سورۂ کہف کی تفسیر کے تناظر میں دجالی فتنہ کے نمایاں خدوخال [تذکیر بسورۃ الکہف]“* کا عربی ترجمہ)
* *سلفیت ایک جائزہ* (محمد سعید رمضان بوطی کی عربی کتاب *”السلفية مرحلة زمنية مباركة لا مذهب إسلامى“* کا اردو ترجمہ)
* *العصيدة السماوية شرح العقيدة الطحاوية* (دو جلدوں میں مفتی رضاء الحق کی افادات پر مشتمل محمد عثمان بستوی کی مرتب کردہ کتاب *”العصیدۃ السماویۃ شرح العقیدۃ الطحاویۃ“* کا عربی ترجمہ)
* *الدرۃ الفُردۃ شرح [[قصیدہ بردہ|قصیدۃ البردۃ]]* (دو جلدوں میں مفتی رضاء الحق کی افادات پر مشتمل اویس یعقوب پنجابی گودھروی اور محمد عثمان بستوی کی مرتب کردہ کتاب *الدرۃ الفردۃ شرح قصیدۃ البردۃ* کا عربی ترجمہ)
;غیر مطبوعہ ترجمے
* *هدية الدراري* (فضل الرحمن اعظمی کی کتاب *”ہدیۃ الدراری“* کا عربی ترجمہ)
* *الشيعة و القرآن* (عبد الشکور لکھنوی کی کتاب *”شیعہ اور قرآن “* کا عربی ترجمہ)
* *حياة طيب* (غلام نبی کشمیری اور محمد شکیب قاسمی کی کتاب *”حیاتِ طیب“* کا عربی ترجمہ)
* *الإيضاح لمناسك مغلو فيها* (اعجاز احمد اعظمی کی کتاب *”مسائلِ حج“* کا عربی ترجمہ)
* *دار الحرب و دار الاسلام* (حبیب الرحمن الاعظمی کی کتاب *”دار الحرب و دار الاسلام“* کا عربی ترجمہ)

## حوالہ جات

زمرہ:1971ء کی پیدائشیں
زمرہ:بقید حیات شخصیات
زمرہ:بھارت کے سنی علما
زمرہ:دار العلوم دیوبند کی شخصیات
زمرہ:دار العلوم دیوبند کا تدریسی عملہ
زمرہ:دیوبندی شخصیات
زمرہ:فضلاء جامعہ اسلامیہ مدینہ منورہ
زمرہ:شاہ سعود یونیورسٹی کے فضلا
زمرہ:دار العلوم دیوبند کے فضلا
زمرہ:ضلع اعظم گڑھ کی شخصیات